C 204/6
LT
Europos Sąjungos oficialusis leidinys
2023 6 12
Tam, kad būtų išsaugotas galimos jungtinės priežiūros veiklos lankstumas ir joje būtų galima atsižvelgti į galimas susirūpinimą keliančias ad hoc aplinkybes, jungtinę priežiūros veiklą turėtų būti galima išplėsti į sritis, kuriose per ankstesnę metinę peržiūrą ji nebuvo numatyta.
Atsižvelgdamas į tai, ECB palankiai vertina galimybę ES PSŠ kompetentingoms institucijoms vykdant nuolatinę priežiūrą (11) prašyti pagalbos pagal nevertimo ir nedraudimo principą.
Jei būtų steigiamos JPG, kaip numatyta Komisijos pasiūlyme, ECB pritartų tam, kad JPG dalyvautų atitinkamos tarpuskaitos narių priežiūros institucijos, atsižvelgdamas į tai, kaip svarbu palaikyti ryšį tarp tarpuskaitos narių bei ES PSŠ ir tarp atitinkamų emisijos centrinių bankų bei priežiūros institucijų, nes jie aprėpia platesnę sisteminę PSŠ rizikos valdymo perspektyvą.
1.2.
Europos vertybinių popierių ir rinkų institucija
1.2.1.
ESMA vaidmuo didinant priežiūros konvergenciją ir mažinant tarpvalstybinę riziką Kad kapitalo rinkų sąjunga veiktų sklandžiai, reikalinga gerai suderinta ES PSŠ priežiūros praktika.
Siekdamas, kad priežiūros konvergencija būtų dar didesnė ir kad visos ES PSŠ taikytų ERIR nuosekliai, ECB pritaria pasiūlymams stiprinti ESMA, kaip vienos iš Europos priežiūros institucijų, vaidmenį.
Visų pirma, ESMA‘i kolegijose turėtų būti suteikta balsavimo teisė ir ESMA turėtų teikti nuomones dėl priežiūros sprendimų, susijusių su metine peržiūra ir vertinimu, garantinės įmokos reikalavimais ir leidimų panaikinimu, projektų.
ECB taip pat pritaria siūlomam ESMA nuomonių, skirtų ES PSŠ kompetentingai institucijai, teikimo procesui (12).
Jis visapusiškai dera su horizontaliu ESMA dalyvavimu visose kolegijose ir dėl to įgyjama unikalia galimybe skatinti visose kolegijose tuos pačius klausimus spręsti nuosekliai bei svarbiu šioje srityje atliekamu vaidmeniu.
1.2.2.
Tarpvalstybinis koordinavimas susiklosčius krizinei padėčiai ECB pritaria, kad reikia stiprinti Sąjungoje veikiančią atitinkamų institucijų veiksmų koordinavimo, susiklosčius nepalankioms aplinkybėms, darančioms arba galinčioms daryti poveikį ES PSŠ arba apskritai rinkoms, kuriose atliekama centrinė tarpuskaita, sistemą.
Tai labai svarbu ir tam, kad individualiose ES PSŠ susiklosčius nepalankioms sąlygoms, iškilusi neigiamo poveikio išplitimo visoje Sąjungoje rizika būtų nustatyta ir pradėta mažinti kuo anksčiau ir kad Sąjungos lygmens atsakas į tokią Sąjungos mastu susiklosčiusią kritinę padėtį būtų tinkamai koordinuojamas.
Konkrečiau apibrėžta veiksmų kritinės padėties atveju sistema padės atitinkamoms institucijoms ir PSŠ aiškiau numatyti, kokių praktinių veiksmų reikia imtis, paspartinti Sąjungos atsaką į tokią kritinę padėtį ir sumažinti galimą tų institucijų požiūrių priešpriešos riziką.
Todėl ECB palankiai vertina siūlomus nuostatų dėl kritinės padėties pakeitimus (13), įskaitant tai, kad konkrečiau nurodyti kritinės padėties scenarijai, oficialiai numatytas ESMA koordinavimo vaidmuo, numatyta galimybė ESMA tiesiogiai gauti šiam koordinavimo vaidmeniui atlikti reikalingą informaciją ir numatyta, kad tuo atveju, jei kritinė padėtis paveiktų daugiau negu vieną ES PSŠ arba jei dėl Sąjungos mastu pasireiškusių įvykių būtų destabilizuotos tarpvalstybinės rinkos, kuriose atliekama centrinė tarpuskaita, ji gali teikti kompetentingoms institucijoms kritinei padėčiai skirtas rekomendacijas.
Tam, kad atsakas į rimtus nepalankius įvykius, darančius poveikį Sąjungoje vykdomai centrinei tarpuskaitai, būtų tinkamai koordinuojamas, PSŠ priežiūros komitetas turi veiksmingai palaikyti ryšį su kitomis atitinkamomis institucijomis.
Todėl atitinkami emisijos centriniai bankai visada turėtų būti kviečiami į PSŠ priežiūros komiteto posėdžius, kurie šaukiami, kai finansų rinkose vykstantys pokyčiai gali padaryti neigiamą poveikį rinkos likvidumui, pinigų politikos poveikio perdavimui ar sklandžiam mokėjimo sistemų veikimui.
Taip kartu būtų užtikrintas nuoseklus derėjimas su siūlomame reglamente išdėstytu požiūriu, kad emisijos centriniai bankai turėtų būti įtraukti į visas diskusijas dėl ES PSŠ (žr. toliau 1.3.1 dalį).
(11) Žr. siūlomo reglamento 1 straipsnio 18 punktą, kuriuo į ERIR įterpiamas naujas 23b straipsnio 2 dalies d punktas.
(12) Žr. siūlomo reglamento 1 straipsnio 12 ir 17 punktus.
(13) Žr. siūlomo reglamento 1 straipsnio 19 punktą.